**Теди Москов:**

Стефан Москов, по-известен като Теди Москов, е роден на 7 октомври 1960 г. в София. Син е на поетесата, писателка, драматург и сценарист Рада Москова и на д-р Стефан Москов. Теди завършва Режисура за куклен театър във ВИТИЗ при Юлия Огнянова, а през 1992 г. специализира режисура за драматичен театър в „Академия Д'арте Драматика“ в Рим.

Теди Москов е основател и режисьор на театър „Ла Страда“. От 1993 г. до 1996 г. реализира девет епизода на телевизионното шоу „Улицата“, което и до днес е актуално, въпреки близо 20-те години разлика. През 1996 г. шоуто получава "Златна роза на критиката" в Монтрьо.

През 1995 г. Теди започва да поставя пиеси в театри в Германия, като например „Сирано дьо Бержерак“ в Хамбург, „Спящата красавица“ в Щутгарт, „Кралят-елен“ в Дармщат и др. През 2002 г. излиза игралният му филм "Рапсодия в бяло", а през 2006 г. премиера има документалното заглавие "Преводачката на черно-бели филми". Активно поставя в български и чужди театри.

През 2010 г. Москов получава награда „Златен век“.

**Чавдар Гюзелев:**

Чавдар Гюзелев – през ироничния поглед на естета

Чавдар Гюзелев е роден в София. Страстта му към изкуството се формира от рано. Израснал в артистична среда, на фона на музика и картини, още от малък мечтае да стане художник - прерисува комикси и се докосва до репродукциите на ренесансовите майстори. По-късно идва и срещата му с театъра.

През 1987 г. завършва НХА, специалност „Илюстрация и оформление на книгата“ при проф. Борислав Стоев и проф. Владислав Паскалев. След това заминава за Италия, където работи като илюстратор и графичен дизайнер за списания като Vanity, Vogue, Maх. Създава илюстрации на тема 22 Аркана от карти Таро за колекционера и издател Пиеро Алиго. Има свои изложби в Парма и Милано.

В средата на 90-те се връща в България и продължава да се занимава с графичен дизайн. През 1997 г. е поканен от режисьора Стефан Москов за сценограф на театралната продукция „Майстора и Маргарита“. От 2011 г. до 2016 г. е хоноруван преподавател по „Графичен дизайн“, департамент „Кино, реклама и шоубизнес“ в НБУ, а от 2016 г. - щатен преподавател, като защитава докторантура „Конструиране на пространството в книгата и театъра“ в НБУ с научен ръководител проф. Виолета Дечева.

Чавдар Гюзелев има множество изложби у нас и в чужбина. Автор е на графичното оформление на корици на книги към различни издателства. Графичен дизайнер е на списанията „Християнство и култура“ и „Култура“. Носител е на награда на „Директа”, представител на хартии „Фабриано“ в осмото международно триенале на графиката – София, 2019. Член е на СБХ в секция „Живопис“. В навечерието на 60-ия му рожден ден в галерия "Ракурси" бе открита негова самостоятелна изложба "Свободно прелитащи глави", която включва литографии и живописен цикъл.

Несъмнено Чавдар Гюзелев оставя своя ярък почерк през очите на майсторската критика – подлага на дисекция всевъзможните форми на уродливост, като преминава от изкуството и стига до забързаната градска среда, разкривайки безсмислието на много от паметниците, сградите и архитектурните наследства около нас.

Откровен и неподправен, Чавдар Гюзелев работи с форми, образи и цветове, но самият той не позволява да бъде поставен в рамка. Определя себе си като чувствителна личност, която търси смисъла отвъд видимото.